በሊቢያ የነበሩ 21 ኢትዮጵያውያን ወደ አገራቸው ተመልሰዋል
በሊቢያ በችግር ውስጥ የነበሩ 21 ኢዮጵያውያን ዛሬ እኩለ ሌሊት ወደ አገራቸው ተመልሰዋል። ከእነዚህ ውስጥ 16 ወንዶች ሲሆኑ ቀሪዎቹ ሴቶች ናቸው።ዜጎች ወደ አገራቸው የተመለሱት የኢትዮጵያ መንግስትና የዓለም የስደተኞች ተቋም በጋራ ባደረጉት ጥረት ነው።በሁለተኛው ዙር ደግሞ 45 ወገኖቻችን ከቤንጋዚ እና ከትሪፖሊ ወደ አገራቸው እንዲመለሱ የጉዞ ሰነድ የወሰዱ ሲሆን በቅርቡም ወደ አገራቸው ይመለሳሉ።ዜጎች ያሉበትን ቦታ የማጣራትና የጉዞ ሰነድ የማሰጠት ስራውን ያከናወነው ካይሮ በሚገኘው የኢፌዴሪ ኤምባሲ በኩል ነው።ለተመላሽ ዜጎች አቀባበል ያደረጉት የውጭ ጉዳይ ሚኒስቴር ቃል አቀባይ አቶ መለስ ዓለም እንደገለጹት መንግስት የትኛውንም ዋጋ ከፍሎ ዜጎቹን የማስመለስ ስራውን ይቀጥላል።በሊቢያ ያለው አለመረገጋትና የሰላም እጦት ዜጎችን የማስመለስ ሂደቱን አዳጋች እድርጎት እንደቆየም አቶ መለስ ገልጸዋል።ተመላሾቹ በበኩላቸው ለወራት በሊቢያ እስር ቤቶች መቆየታቸውን ገልጸው መንግስት ወደ አገራቸው እንዲመለሱ ላደረገው ጥረት አመስግነዋል።በቀጣይ ህገ ወጥ የሰዎች ዝውውርን ለመከላከል የበኩላቸውን አስተዋፅኦ ለማበርከት ዝግጁ መሆናቸውን ተናግረዋል።  